आॅस्ट्रेलिया में रग्बी और अमेरिका में योग करते हैं स्वयंसेवक
भारत में खाकी नेकर और देसी खेलों के लिए पहचाने जाने वाले राष्ट्रीय स्वयं सेवक (आरएसएस) की विदेशों में अलग ही पहचान है। काली पैंट और पूरी बांह की सफेद टी शर्ट पहने स्वयंसेवक आस्ट्रेलिया में रग्बी खेलते हैं। अमेरिका में योग और सूर्य नमस्कार ज्यादा लोकप्रिय हैं। आॅस्ट्रेलिया, अमेरिका और यूके सहित 40 से ज्यादा देशों में काम कर रहे 700 स्वयंसेवक 29 दिसंबर से पांच दिन के लिए इंदौर में इकट्ठा हो रहे हैं। इस विश्व संघ शिविर में अन्य बातों के अलावा प्रधानमंत्री नरेंद्र मोदी के विदेश दौरों और उनकी विदेश नीति पर भी अनौपचारिक चर्चा हो सकती है।
प्रधानमंत्री नरेंद्र मोदी के मेक इन इंडिया के नारे के बाद पहली बार गैर पेशेवर दौरे पर आ रहे यह विदेशी स्वयंसेवक निवेश की संभावनाएं भी टटोल सकते हैं। वैसे तो हर पांच साल में भारत के अलग-अलग शहरों में इस तरह के सम्मेलन होते हैं, लेकिन देश की बदली राजनीतिक परिस्थितियों में इस सम्मेलन ने लोगों का ध्यान खींचा है। 2014 के लोकसभा चुनाव में भाजपा के चुनाव प्रचार में अमेरिका और यूरोप में रहने वाले भारतीयों ने खासी रुचि ली थी। विदेशों से भारत में लोगों को फोन करके भाजपा और नरेंद्र मोदी को वोट देने की अपील की गई थी।हिंदू स्वयंसेवक संघ के पदाधिकारी भी मानते हैं कि एक प्रचारक के प्रधानमंत्री बनने के बाद हमारा उत्साह ज्यादा है।
प्रधानमंत्री नरेंद्र मोदी के आक्रामक तेवरों के कारण विदेशों में रहने वाले भारतीयों की सामाजिक प्रतिष्ठा बढ़ी है। उनके दौरे और भारतीयों के बीच में हुई सफल सभाओं से विश्व में यह संदेश गया है कि वाकई देश में सत्ता परिवर्तन हुआ है। ऐसे में भारतीयों की स्थानीय समस्याओं की तरफ वहां की सरकारें ज्यादा ध्यान देंगी। इस सम्मेलन में विभिन्न देशों में भारतीयों को अपनी धार्मिक और सांस्कृतिक मान्यताओं के पालन में आने वाली दिक्कतों पर चर्चा होगी।
विश्व में बढ़ रहा है हिंदुत्व का प्रभाव
सम्मेलन के जरिए आरएसएस यह संदेश देने की कोशिश करेगा कि पूरे विश्व में हिंदुत्व का प्रभाव बढ़ रहा है। 176 देशों में अंतरराष्ट्रीय योग दिवस मनाया गया। कई बड़ी और नामी गिरामी कंपनियों के सीईओ भारतीय हैं। भारतीय आईटी प्रोफेशनल्स, इंजीनियर, डॉक्टर, मैनेजमेंट एक्सपर्ट आदि की पूरे विश्व में मांग बढ़ रही है। संस्कृत भाषा और भारतीय दर्शन कई विश्वविद्यालयों में पढ़ाया जा रहा है।
विदेशों में जन्में बच्चों को संस्कार देने की कोशिश
इस शिविर में भारतीय संस्कृति पर खासी चर्चा होगी। इसके अलावा शिविर में आने वाले लोग विभिन्न धार्मिक स्थलों का भ्रमण करेंगे। उद्देश्य है भारत की भूमि से जुड़ाव महसूस करना और विदेशों में जन्में बच्चों को भी भारतीय संस्कार देना।
awa_Deva hin_Deva hin_Deva hin_Deva hin_Deva hin_Deva hin_Deva hin_Deva